  Виталий Пронин Яр ёросысь киужъёсъя юрт усьтӥськиз 19 ар талэсь азьло. Вордӥськем нуналэзлы сӥзьыса, уйпалась усточиос Шаерысьтымы кибашлыослэн центразы бадӟым адӟытон дасязы.Шоркарамы та соослэн куатетӥ выставказы луэ. «Вордскем палъёсысь жингыртӥсь пужыос» адӟытон усьтӥськоз 23-тӥ коньывуонэ.Яр ёросысь киужъёсъя юрт усьтӥськем дырысен соин кивалтэ Удмуртиысь культура удысысь дано ужась Ольга Перминова. Ольга Владимировна верамъя, соослэн коллективзы сокем бадӟым ӧвӧл ке но, вань усточиос мылысь-кыдысь тыршо. Вашкалаоссылэсь улэм-вылэмзэс эскерыса, киужъёссэс адӟыса но соослэн пужыоссы вылэ пыкиськыса, лэсьто выль ужъёссэс. Соос туалаесь, чебересь, тунсыкоесь. Кылсярысь, Мария Барышникова улӟытӥз удмурт но бесерман куиськонэз. Мукетыз усточи - Виктория Владыкина татын одӥг ар гинэ тырше ай, но киыз волямын ини. Со пужъятске но, мунёос но кылдытъя, удмурт костюм но малпа. Надежда Тороповалэсь кылзӥське бадьпу ньӧр. Надежда Васильевна ньӧръёсты вашкала манерен пунэ но паймымон арбериос лэсьтэ. Надежда Кутявина пуэз чеберъя-буя. Ярын со нырысьсэ пу мунёосты дӥсяз. Удмуртиысь культура удысысь ужасьлэн туннэ нуналлы 30-лэсь уно шудонъёсыз ини. Дмитрий Сунгуров туж умой тодэ уйпал удмуртъёслэсь историзэс но культуразэс. Тодон-валанъёссэ кызьпу туйлэсь лэсьтэм арбериосаз пыӵатэ. Солэн лянэсъёсаз пужыосыз шуккыса, пасяса, вандылыса пуктылэмын. Ижысь адӟытонэ ик вуттэмын мукетызлэн кибашлылэн, Яр ёросысь киужъёсъя юртын 18 ар ӵоже тыршем, Марина Даниловалэн арбериосыз. Таизлэн котьмалы киыз мынэ, кышномурт вуриське но, паймымон пужъятӥське но. Татчы со вуттӥз ыж гонлэсь но басма кесэгъёслэсь лэсьтэм шудонъёссэ.«Вордскем палъёсысь жингыртӥсь пужыос» адӟытон ужалоз 15-тӥ шуркынмонозь.Галина Семёнова Туспуктӥз Александр Горбунов  